GiliGold/VAD_KnessetCorpus huggingface dataset:
יריב לוין: - - במצב שבו אנחנו דנים בבקשה שלך, כך ש - -
רוני בר-און: אתה רואה את זה טכני ואני רואה את מהותי, ואני תכף אסביר לך למה.
רוני בר-און: אני מקווה שאתה תבין את זה, גם חרף הנחישות להוכיח פה לכל חברי-הכנסת, שאינם נמנים על הקואליציה, מי בעל-הבית של המדינה הזאת – כי הכנסת היא אפילו לא שטיח במדינה היום.
רוני בר-און: ולכן אני פניתי לפי 78(ג), לא היה לי כלי אחר.
רוני בר-און: ההחלטה הפכה לחלוטה ואני לא ידעתי ממנה.
רוני בר-און: תפקידך היה להזמין אותי לדיון הזה – אני אומר, הייתה לך תקלה תמימה – תפקידה של הנהלת הוועדה היה לעשות את זה, התקלה היא תמימה, בזה אני בטוח במיליון אחוז.
רוני בר-און: אפשר היה לפתור את זה, הצעתי לך.
רוני בר-און: אבל מרגע שהצעתי לך פתרון, לתת לי את יומי בפני הוועדה, על דרך של 78(ג), אני חושב שזה היה מעשה לא אתי ולא ראוי להגיד לי: אתה תבוא אחרי שאני אתחיל בוועדת החוקה.
יריב לוין: למה זה לא אתי?
רוני בר-און: זה לא אתי.
רוני בר-און: תכף אני אגיד לך למה.
רוני בר-און: זה לא אתי בשום מערכת.
רוני בר-און: אבל זה לא אתי שכשמקבל את ההחלטה הזאת יושב-ראש ועדת הכנסת, חברי הטוב יריב לוין.
רוני בר-און: הוא עושה את זה כי מי שדוחק בו זה יושב-ראש ועדת חוקה - -
יריב לוין: חבר-הכנסת בר-און, זה לא נכון.
רוני בר-און: רק שנייה.
רוני בר-און: אתה לא יכול להגיד לי: לא נכון.
יריב לוין: אבל אתה לא יכול לבנות תיאוריות שהן לא נכונות - -
רוני בר-און: סליחה, אתה לא יכול להגיד לי: לא נכון.
יריב לוין: איש לא דוחק בי - -
רוני בר-און: מר לוין, אתה יכול לתת לי לסיים?
רוני בר-און: אני מבטיח לך שדקה אחרי שאני אסיים, אתה תוכל לשפוך מים קרים ואפר - -
יריב לוין: לא, אני לא רוצה לשפוך שום דבר.
רוני בר-און: - - על הדברים שלי כי אני הולך מפה, חזרה לוועדה שלי.
נסים זאב: השאלה היא מתי אתה מסיים?
רוני בר-און: בך אני בכלל לא מתכוון - - -
נסים זאב: אני יודע מי אני בכלל לידך - - -
רוני בר-און: - - - בוודאי לא כשאני מדבר עם יריב לוין.
רוני בר-און: כשיריב לוין - -
נסים זאב: רואים אותך גם ככה אדם גדול, אז - -
אתי בן-יוסף: תן לו לדבר, חבר-הכנסת זאב.
רוני בר-און: כשיריב לוין, שהוא יושב ראש ועדת הכנסת, דן בעניין והוא בהול בגלל הלחץ של יושב-ראש של ועדת חוקה להתחיל את הדיון ביום רביעי בבוקר, ויושב-ראש ועדת חוקה לעת הזאת – לגמרי במקרה – הוא גם יריב לוין, אז התבלבלו לו היוצרות, במיוחד כשעל יושב-ראש ועדת הכנסת: יריב לוין, ויושב-ראש ועדת חוקה: יריב לוין, מרחף צילו הגדול של יוזם החוק, תתפלאו, גם יריב לוין.
רוני בר-און: לטעמי – אני מכיר, אמרתי לך, את חוש הצדק שלך, את הזהירות, את מה שאתה דורש מעצמך לפני שאתה דורש מאחרים – כששיחקת פה בשלושה כובעים, טעית בגדול.
רוני בר-און: עכשיו אני נאלץ - אני מרשה לך להגיד את כל מה שאתה חושב על דעתי זאת, מכיוון שאני לא יכול להצביע בוועדת הכנסת, וממילא אין ערך להצבעה.
רוני בר-און: אני חושב שקיבלת עצת אחיתופל מהיועצים המשפטיים, שיכלו להגיד לך: נכון, אתה לא חייב לקיים דיון.
רוני בר-און: אבל מכיוון שאתם יצרתם את התקלה - ואם הם אמרו לך לקיים את הדיון, רוני בר-און ביקש להיות שזה יבוא אליו בדיון בכנסת, הוא איננו פה, תתעלם – אנחנו לא התעלמנו מזה.
רוני בר-און: יושבת פה מי שהייתה חברה באופוזיציה.
רוני בר-און: אנחנו היינו יותר חזקים ממה שאתם היום בקואליציה.
רוני בר-און: ואני ישבתי בכיסא שלך - -
רוני בר-און: - - ומעולם, מעולם לא קיפחתי את זכות הטענה – אני לא אומר שקיבלתי את הטענה, בחלק גדול מהמקרים דחיתי את הטענה – לקפח את זכות הטענה, בעיני זה נראה פסול.
רוני בר-און: ב-19:30 בערב, הגשנו לך את המכתב.
רוני בר-און: עד 23:00 בלילה רדפנו אחריך.
רוני בר-און: ב-06:40 בבוקר הודיעו לי: אתה תבוא ב-09:50 אבל הרכבת נוסעת בוועדת חוקה כבר ב-08:00 בבוקר.
רוני בר-און: אני רואה בזה – אני גם אגיד לך יותר, תשמע, יושבים פה אנשים שאני לא רוצה לערב אותם בדיון הזה – ביני לבינך, זה סוג של עלבון.
רוני בר-און: סליחה שאני אומר לך, אני חייב לצאת.
יריב לוין: אני חושב שאתה צריך לשמוע את התשובה.
יריב לוין: מאוד מאוד לא מכובד.
זהבה גלאון: אני רוצה שתשמע גם מה שאני אומרת.
רוני בר-און: אני אקרא את זה.
רוני בר-און: פשוט יושבים לי 20 איש ב - - -
יריב לוין: חבר-הכנסת בר-און, זה מאוד לא מכובד ולא ראוי.
יריב לוין: מאוד לא מכובד ולא ראוי.
רוני בר-און: אבל אמרתי לך – אתה לקחת אותי באמצע דיון – שלי אין מי שיחליף אותי - - -
יריב לוין: חבר-הכנסת בר-און, אני לא יכול להכריח אותך, אני לא יכול להכריח אותך.
זהבה גלאון: רוני, אבל יש נתון שאתה צריך לדעת.
זהבה גלאון: בינתיים הם שינו את החוק בוועדת חוקה.
זהבה גלאון: כבר לא מדובר על החוק הזה, חבר-הכנסת בר-און.
רוני בר-און: אני לא יכול.
רוני בר-און: אני מצטער, יש לי - -
יריב לוין: חבר-הכנסת בר-און, תודה.
יריב לוין: אני שמעתי.
יריב לוין: אני רק אומר לפרוטוקול את הדברים הבאים: ראשית, כמובן, שהדיון של ועדת הכנסת הוא לא איזה דיון שהתקיים פה בחדרי-חדרים.
יריב לוין: הוא היה דיון שהודע עליו בעקבות הדברים שנאמרו במליאה.
יריב לוין: הודע עליו מבעוד-מועד, הרבה יותר זמן ממה שנדרש וממה שמתחייב.
יריב לוין: בדיון הזה נכחו מספר חברים מסיעת "קדימה", סיעתו של יושב-ראש ועדה לענייני ביקורת המדינה.
יריב לוין: הם התייחסו באופן ספציפי לסוגיה של העברת הדיון לוועדה לביקורת המדינה.
יריב לוין: חבר-הכנסת בר-און לא הגיע.
יריב לוין: הנהלת סיעתו ומזכירת סיעתו – שקיבלה הודעה גם היא על הישיבה הזו – לא טרחה ליידע אותו ולהביא את הדבר לידיעתו.
יריב לוין: אני מציע שבסיעת "קדימה" יבדקו את שיטת העבודה, אם כי אני מוכרח להודות שבהכירי את מזכירות סיעת "קדימה" – מדובר במערכת שעובדת בצורה יעילה וטובה ומסודרת ולא היו לנו אף פעם תקלות מן הסוג הזה.
יריב לוין: לכן אני מרשה לעצמי להניח שהייתה דרך להביא את הדבר לידיעתו של חבר-הכנסת בראון, ואני אנסח את זה ככה, באופן העדין ביותר.
יריב לוין: בי"ת, אני אומר עוד דבר אחד שהוא בעיני בוודאי חשוב מאוד: הבקשה של חבר-הכנסת בר-און אכן הוגשה לי בשעה 19:30 בערב.
יריב לוין: היא לא הוגשה מיד בסמוך להחלטה שקיבלנו כאן בוועדת הכנסת.
יריב לוין: היא הוגשה שעות ארוכות אחר-כך.
יריב לוין: למרות הדבר הזה, אני סברתי שצריך לקיים ישיבה, אבל מה לעשות שאני לא יכול לארגן ישיבות מעכשיו לעוד דקה - אני לא עושה ככה באף נושא וגם לא בנושא הזה.
יריב לוין: הייתי צריך לוודא את כל התיאומים הטכניים שדרושים כדי להבטיח את זה שניתן יהיה לקיים ישיבה, ולכן כאשר נסגרו הדברים – ונמצאת כאן גב' אתי בן-יוסף, שנשארה כאן עד שעה מאוחרת – ניסינו לפתור את הדברים כמה שיותר מהר והצלחנו, בסופו של דבר, לקבל החלטה בשעה מאוחרת, אם כי בסך הכול משהו בסדר גודל של 4 שעות, או אולי פחות, מאז שנחתה בקשתו של חבר-הכנסת בר-און על שולחני.
יריב לוין: זה בטח לא עיכוב ולא משהו איטי אלא אפילו מהיר מאוד.
יריב לוין: אני דאגתי לזמן את הישיבה הזו, כפי שאמרתי, במידה רבה לפנים משורת הדין.
יריב לוין: עכשיו אני אומר עוד דבר אחד שגם הוא חשוב.
יריב לוין: אין שום ספק שמה שעמד כאן, לנגד העיניים, הן שתי אפשרויות: האחת, סיכול הישיבה שזומנה כבר מבעוד מועד לשעה 08:00 בבוקר בוועדת החוקה, וסיכול הליך החקיקה, שגם למימד הזמן בו יש חשיבות רבה, נוכח נשוא החוק, לבין החובה להבטיח את זה שהדיון כאן לא יהיה דיון עקר.
יריב לוין: על מנת לשלב בין שני הדברים, הסיכום – ואני חוזר עליו גם כאן, בפני כולם – הסיכום שגיבשנו והגענו אליו היה: במידה והוועדה כאן תחליט להעביר את ההצעה לוועדה לביקורת המדינה, הנושא יועבר לשם ולא יוצבע ולא יונח במליאת הכנסת, גם אם ועדת החוקה תצביע, ועדת החוקה תמשוך את העניין, והנושא הזה יועבר, על-פי החלטה שלנו כאן, לוועדה לענייני ביקורת המדינה.
יריב לוין: בדרך הזו הבטחנו את תקינות ההליך, את זכויותיו של יושב-ראש הוועדה, חבר-הכנסת בר-און.
יריב לוין: צר לי על הדברים שהוא אמר, כי הם היו לא הוגנים, לא נכונים וגם לא במקומם.
יריב לוין: חבל שהוא גם לא חשב שאחרי הטחת דברים מהסוג הזה, בכול זאת הוא צריך למצוא את הזמן גם להישאר כאן ולשמוע את הדברים.
יריב לוין: אם ישנן התייחסויות לגוף הבקשה, אני אשמח.
יריב לוין: אם לא אני מציע שנעבור להצבעה.
נסים זאב: משפט אחד אני רוצה לומר בעקבות דבריו:
נסים זאב: חוץ מהשמצות לא שמענו שום מילה - -
יריב לוין: כן, למה להעביר?
נסים זאב: - - למה להעביר?
נסים זאב: למה לשנות?
נסים זאב: שום דבר לגופו של עניין.
נסים זאב: רק הטחת האשמות - -
נסים זאב: - - כאילו היה משהו בזדון.
נסים זאב: רק אתה והוא יכולים להבין אחד את השני כי אתם אנשים, באמת, ברמה שמי יגיע אליכם?
נסים זאב: אנחנו אנשים מאוד קטנים.
נסים זאב: כשבר-און מדבר, כולם אפסים פה.
נסים זאב: אני רוצה להגיד לכם, כשהוא מדבר על השטיח, שהכנסת שטיח, הוא רואה אותנו מתחת לשטיח, לא את השטיח עצמו, שיהיה לכם ברור.
נסים זאב: אני מכיר את האיש הזה, את הברוטאליות שלו.
נסים זאב: אני מוכן שהוא יבוא לפה ויתעמת.
נסים זאב: כשהוא ישב פה, כיושב-ראש ועדת הכנסת, הוא התנהג כמו בריון.
נסים זאב: שיבוא וישמע אותי.
נסים זאב: שייתן לנו פה מוסר - -
יריב לוין: אני - - - חתכתי - -
נסים זאב: - - אני עונה לו כי הוא חצוף בצורה שהוא דיבר איתי.
נסים זאב: כאילו הוא מדבר מול איזה בן-אדם אפס פה.
נסים זאב: אז שיתבייש לו.
יריב לוין: חבר-הכנסת ניסים זאב, אני מוכרח לומר - -
נסים זאב: מה הוא?
נסים זאב: באמצע הישיבה קם, הולך, בועט בוועדה הזאת כאילו הוועדה הזאת לא רלוונטית.
נסים זאב: העלית בקשה, העלית נושא לדיון, אמרת את הביקורת שלך, זרקת רפש פה, על הוועדה הזאת, לפחות תשמע את התשובות שיש לנו לביקורת שלך.
נסים זאב: אני חושב שמה נעשה פה, אדוני היושב-ראש, זה טעות מצדך, עצם זימון הישיבה.
נסים זאב: אדם כזה לא ראוי שאתה תכבד אותו ותקיים ישיבה.
נסים זאב: אני צריך לצאת מישיבות אחרות - מוועדת החינוך שיש שם ישיבה מאוד רצינית – קמתי באמצע הדיון.
נסים זאב: חשבתי שמי יודע מה?
נסים זאב: ההצעה שלו כל-כך רצינית שהיא בכלל ראויה לאיזשהו דיון.
יריב לוין: חבר-הכנסת ניסים זאב, אני גם חסכתי את ההתייחסות למה שקרה כאן בהתנתקות, תחת אותם אנשים שמטיפים לנו מוסר כאן.
יריב לוין: חבר-הכנסת אביטל, אתה רצית לומר משפט?
נסים זאב: סלח לי.
נסים זאב: היית צריך למחות על הביזיון שהוא מבזה פה חברי-כנסת - -
יריב לוין: אתה צודק, אתה צודק.
נסים זאב: הוא מבזה פה כל אחד בנפרד.
נסים זאב: אתה יכול למחול על כבודך, כיושב-ראש, אבל אתה לא יכול למחול כשהוא פוגע בי, עם כל הכבוד.
יריב לוין: חבר –הכנסת אביטל, בבקשה.
דורון אביטל: רק להבין את הפרוצדורה: אנחנו נוכל להצביע כעת?
יריב לוין: אנחנו מצביעים עכשיו על הבקשה להעברה.
דורון אביטל: קודם כל לחזור ולומר, כבר בדיון - -
דוד רותם: מה אתם רוצים, להוציא את זה ממני?
דוד רותם: אחרי הצבעה?
יריב לוין: אני נתתי התחייבות בשבתי מכוח ייפוי הכוח שנתת לי, שאם נחליט כאן להוציא את זה – הנושא יועבר.
יריב לוין: אנחנו נעמוד בהתחייבות שלנו.
דוד רותם: אם זה יועבר אז זה יועבר - - -
יריב לוין: בבקשה, חבר-הכנסת אביטל.
יריב לוין: אנחנו נכבד את ההתחייבות, אין שום בעיה.
דורון אביטל: הלוואי ותהיה פה הפתעה.
דורון אביטל: אני רוצה רק להזכיר שאנחנו, כבר בדיון הקודם בוועדת חוקה, הצענו להעביר את זה לוועדת ביקורת המדינה.
דורון אביטל: במובן הזה אני רוצה לומר שחזינו, ראינו את הנולד.
דורון אביטל: לאור ההתרחשויות שהיו בוועדת חוקה, אני חושב שהבחירה שלנו הייתה בוגרת - היא לא הייתה קנטרנית, כמו הצעות אחרות.
דורון אביטל: הנושא הזה – היו כמה רמזים מצד עורכי-הדין שהיה Deal Making מאחורי כל מהלך החקיקה הזה - -
יריב לוין: רמזים מבישים שאין להם כל בסיס.
דורון אביטל: - - יכול להיות שזה מביש, אין לי מושג - -
רוברט אילטוב: הם אף פעם לא עושים דילים, עורכי הדין.
רוברט אילטוב: לא במגרש שלהם הדילים, בכלל.
אורי אורבך: - - - הוצאת דיבה.
רוברט אילטוב: מה זה דילים אצל - - -
דורון אביטל: חברה, אני מסכים אתכם.
דורון אביטל: אין לי מושג.
דורון אביטל: אני רק אומר, מחמת ה - - -
יריב לוין: טוב, רבותי, חבל על הזמן.
יריב לוין: חבר-הכנסת אביטל, לגוף הבקשה, יש סיבה להעביר את העניין או לא?
דורון אביטל: כן, כן, אני אומר.
דורון אביטל: מחמת הספק ומחמת האופי הנורא של הדיון שהתרחש למטה – יש תחושה שאולי, מן הראוי, שזה יהיה בביקורת המדינה, ולכן אני רוצה לעודד את חברי הקואליציה לתמוך ביוזמה שלנו ולהצביע איתנו.
אורי אורבך: על סמך מה להעביר לביקורת המדינה?
יריב לוין: רבותי, לפיכך אני עובר להצבעה.
יריב לוין: אני עובר להצבעה על בקשת חבר-הכנסת רוני בר-און, יושב-ראש הוועדה לענייני ביקורת המדינה, להעביר את הצעת חוק בחירת נציגי לשכת עורכי-הדין לוועדות למינוי נושאי משרות שיפוטיות, תיקוני חקיקה התשע"א-2011, פ/3506/18, לוועדה לביקורת המדינה.
יריב לוין: מי שבעד להעביר לביקורת המדינה מצביע – בעד.
יריב לוין: מי שנגד, מצביע – נגד.
יריב לוין: שניים.
יריב לוין: בעד ההצעה – 2
נינו אבסדזה: אני מבינה גיוס - - - אבל כזה טוטאלי?
יריב לוין: תשעה נגד.
יריב לוין: לפיכך, ברוב של 9 – נגד ו-2 – בעד, הבקשה נדחתה.
נינו אבסדזה: אדוני היושב-ראש, אנחנו מבקשים רוויזיה.
יריב לוין: הבקשה נרשמה, הרוויזיה תידון בעוד חצי שעה.
יריב לוין: רבותיי, אני פותח את הישיבה.
יריב לוין: על סדר יומנו – בקשת רביזיה שהתבקשה על ידי חברת הכנסת נינו אבסזדה מסיעת "קדימה" על החלטת ועדת הכנסת שלא להציע לכנסת להעביר את הצעת חוק בחירת נציגי לשכת עורכי הדין לוועדות למינוי נושאי משרה שיפוטית (תיקוני חקיקה), התשע"א-2011, הצעת ח"כ רוברט אילטוב (פ/3506/18) מוועדת החוקה, חוק ומשפט לדיון בוועדה לענייני ביקורת המדינה.
יריב לוין: קיבלתי מכתב מחברת הכנסת אבסזדה שבו היא מבקשת לאפשר ליושב ראש הוועדה לביקורת המדינה, חבר הכנסת רוני בר און, לטעון את הטענות במקומה בהיותו למעשה האיש שהגיש את הבקשה מלכתחילה, ומצאתי לנכון להיענות לבקשה הזו.
יריב לוין: לכן, חבר הכנסת בר-און, רשות הדיבור לך, בבקשה.
רוני בר-און: קודם כל, תודה רבה שנענית לבקשתה של חברת הכנסת אבסזדה, שהיא, כמובן, גם הבקשה שלי, ותודה לחברת הכנסת אבסזדה שהואילה בטובה לוותר על הזכות הזו לטובתי.
רוני בר-און: כמו כן אני מבקש להודות לך על כך שלמעלה ממה שהורו לך יועציך המשפטיים הסכמת לקיים דיון בבקשתי שהגשתי אמש להעביר את הצעת חוק בחירת נציגי לשכת עורכי הדין מהדיון בוועדת החוקה, או נאמר כך – להעביר את הבקשה הזו לדיון בוועדה לביקורת המדינה.
רוני בר-און: אני אפרט את השתלשלות העניינים.
רוני בר-און: כמובן שלא אדבר מילה וחצי מילה לגבי מהות החוק שבגינו אנחנו נמצאים כאן, כי זה לא ממין העניין.
רוני בר-און: אבל, מכיוון שחברים יצטרכו לשקול את עמדתם למען הרביזיה, אני אנסה לצמצם אבל לתאר את השתלשלות העניינים.
רוני בר-און: החוק הזה, למיטב זכרוני, הוצבע ביום שני בכנסת.
רוני בר-און: בסביבות השעה 9 וחצי בערב התקיימה ההצבעה, וכדרכנו בקודש, מייד כשהיושב ראש הודיע על תוצאות ההצבעה ואמר שהחוק הולך לוועדת החוקה, נשמעו באולם מספר קריאות שביקשו להעביר לוועדות נוספות.
רוני בר-און: למיטב זכרוני, קריאתי להעביר את זה לוועדה לביקורת המדינה היתה האחרונה, אבל אני זוכר במפורש שהיושב ראש הכריז על ההצעה שלי ואמר – חבר הכנסת בראון הציע להעביר לוועדה לענייני ביקורת המדינה.
רוני בר-און: אתמול בסביבות 6 או 6 וחצי בערב הודיעו לי שאתה, אדוני היושב ראש, הודעת מעל בימת הכנסת כפי שאתה מצווה לעשות, שוועדת הכנס קיימה דיון בשאלה מה הפורום הנאות או מה הפורום שייבחר לדון בהצעת החוק הזו, ונבחרה ועדת החוקה לדון בחוק הזה.
רוני בר-און: אני לא ידעתי בכלל שהתקיימה ישיבה בכנסת.
רוני בר-און: לא זומנתי לישיבת ועדת הכנסת.
רוני בר-און: בדקתי שמא הזימון לא הועבר אלי אלא בא להנהלת הוועדה לענייני ביקורת המדינה.
רוני בר-און: גם שם לא קיבלו זימון כזה, וממילא לא היתה לי אפשרות לטעון את טענותיי למה הוועדה לענייני ביקורת המדינה צריכה לדון בזה.
רוני בר-און: אבל מרגע שאתה הודעת על מה שהודעת בכנסת העניין הזה הפך חלוט ועל זה לא יכולתי שוב לערער או לבקש רביזיה.
רוני בר-און: ואז מצאתי – אני לא רוצה לקרוא לזה "פרצה", בתקנון, אלא את האפשרות התקנונית - -
יריב לוין: זו לא פרצה.
רוני בר-און: היא לא - - יכול להיות שאתה סבור אחרת אבל לתפיסתי היא לא עומדת מול ההסדרה שמוסדרת ב-76ב', אלא היא הסדרה מתחום אחר.
רוני בר-און: אבל, כיוון שזה מה שכתוב, וחשבתי שאני יכול להשתמש בזה, זו באמת היתה הדרך היחידה שלי להשתמש בזה.
רוני בר-און: לא הייתי עושה את זה אם הייתי משתתף בישיבה, וכנראה גם, כפי הצפוי, בקשתי לא היתה מתקבלת, בהכירי את חלוקת הכוחות בוועדה.
רוני בר-און: כך או כך, אני רוצה להקדים ולומר - -
נסים זאב: תחזור על זה, לא הבנו.
רוני בר-און: אז אחזור – התקנון מכיר בשתי טכניקות מרכזיות לדון ולהתלבט בוועדת הכנסת לאיזה מקום הולכת הצעת חוק לדיון.
נסים זאב: אז למה זה צריך לקחת רבע שעה?
נסים זאב: תסביר, לא הבנתי.
נסים זאב: אבל עשרים דקות - - ?
דוד רותם: אז הוא ידבר 20 דקות, מה כואב לך?
רוני בר-און: אתה באמת רוצה הסבר?
נסים זאב: אני רוצה שתסביר, אבל בקצרה.
נסים זאב: תאמין לי שמענו את הדברים.
רוני בר-און: באותו תלמוד שבו אני פעם והרב נסים זאב עד היום למדנו ודשנו כתוב שחור על גבי לבן – "הכל לפי המבייש והכל לפי המתבייש", אז אל תכעס במקומי.
נסים זאב: אף אחד לא נכנס לנעליים שלך.
רוני בר-און: אני רוצה להגיד שהתקלה שיצאה בפני ועדת הכנסת בכך שאני לא זומנתי לדיון אתמול, בעיניי היא תקלה בתום לב מוחלט.
רוני בר-און: אני מכיר את יושב ראש הוועדה, מכיר ומוקיר את אמינותו והגינותו עד לפרט האחרון, ואני יודע שלא נעשה בזדון כפי שדברים לפעמים נעשים כאן.
רוני בר-און: אני גם מכיר ומוקיר את קפדנותה,יעילותה וקפדנותה של מנהלת הוועדה ושל זאת שמסייעת בידה, גם מכיוון שעבדתי אתה לא מעט שנים, ואני אומר לכם – התקלה הזו היא תקלה בתום לב מוחלט.
רוני בר-און: יחד עם זה, אפשר היה למנוע את התקלה הזו כי גם אני ישבתי בכסא הזה, וגם אצלי היו דיונים מהסוג הזה, וגם אצלי היו דיונים שרצו להטיס חוקים בספיד בלתי אפשרי – באותו היום טרומית וראשונה ולפעמים אפילו שניה ושלישית.
אורי אורבך: ואתה היית מונע את זה.
אורי אורבך: תמיד.
רוני בר-און: אני אומר לך – אני הייתי מונע תקלות.
רוני בר-און: איך מונעים את הדבר הזה?
רוני בר-און: הצעתי את זה גם ליושב ראש, ושחזרתי את זה עם הגב' בן יוסף.
רוני בר-און: כך היינו עושים את זה.
רוני בר-און: כשאתה יורד ישר מהדיון במליאה לדיון על העברת חוק, מטבע הדברים אתה לא מקבל את המכתב ממזכירות הכנסת.
רוני בר-און: אני ביקשתי ממנהלת הוועדה לעלות לחדר הקלדניות – אז עוד לא היה ערוץ הכנסת, אז היה ערוץ 33 שכן עבד ולא עבד, לא היה לנו כל הזמן פרוטוקול מצולם, ולהאזין באוזניות לקריאות.
רוני בר-און: אם חבר הכנסת נסים זאב צעק "ועדת הפנים" וחבר הכנסת כץ צעק "ועדת העובדים הזרים" ומיכאלי צעק "ועדת הכספים" - - כל השמות האלה זומנו לישיבה.
רוני בר-און: אני מקווה שכך ינהגו בעתיד.
רוני בר-און: כך או כך, ב—18:00 בערב נודע לי, ואז פניתי ליושב ראש הוועדה וביקשתי לבדוק אפשרות לקיים דיון בבקשתי כיושב ראש ועדה, שזה סעיף 78(ג)(1): "יכול לבקש יושב ראש ועדה.
רוני בר-און: ..." לא במסגרת אותו דיון שדיברנו עליו – "...
רוני בר-און: להעביר את העניין אליו".
רוני בר-און: המכתב הזה הונח על שולחן ועדת הכנסת בערך בסביבות השעה 19:00 ועד 23:00 בלילה לא אני ולא עוזריי קיבלנו.
רוני בר-און: אני יודע שיושב ראש הוועדה בדק את העניינים האלה , בדק את זה לעומק.
רוני בר-און: אחר חצות קיבלנו SMS כאשר הטלפונים הסלולאריים היו כבויים – העוזר שלי קיבל הודעת SMS כאי לשנא - -
אורי אורבך: מתי בדיוק?
אורי אורבך: באיזה שעה זה היה?
רוני בר-און: אחר חצות, אתמול בלילה.
אורי אורבך: זה חשוב.
נסים זאב: - ועשרים.
נסים זאב: קיבלתי צלצול במקביל.
יריב לוין: רבותיי, אם אני מתאפק, ותאמינו לי - -
רוני בר-און: מכל מקום ב- 6 בבוקר, 6 ו-40 בבוקר נודע לי הדבר המאד בעייתי הבא: שהבקשה שלי נענית, למרות הייעוץ המשפטי שלא מחייב להיענות לה, ואני חושב שזה ייעוץ משפטי גרוע, אבל זה דיון במקום אחר, והדיון בבקשה שלי על דבר הפורום הנאות שידון בבקשה שלי של החוק של אילטוב, יתקיים ב- 09:50 בבוקר.
רוני בר-און: דא עקא שיחד עם אותה הודעה הודיעו לי חד משמעית שהדיון בוועדת החוקה לגופו של העניין יתחיל ב-8 בבוקר.
רוני בר-און: אני לא הצלחתי להבין את זה.
רוני בר-און: אם יש לי טענות בדבר הפורום הנאות איך אפשר להתחיל לדון לגופו של עניין בפורום שלפי הטענה שלי, שטרם בוררה, בפורום אחר?
רוני בר-און: התרעתי על זה.
רוני בר-און: אמרו לי – זה המצב, take it or leave it.
רוני בר-און: כך או כך – כאן, גם, פה יושב ראש הוועדה ראוי לכל שבח כי הוא ידע אני מנהל את הוועדה לענייני ביקורת המדינה וקבע אתי את המועד לדיון על בסיס של דקות וכל פעם התריע בפני שזה נדחה בעוד חמש דקות, בעוד עשר דקות ובעוד עשר דקות, כדי לא לגרום לי תקלה.
רוני בר-און: ואמרתי לו – אני בא, אני יוצא לכמה דקות, אין מי שיידע לנהל את הדיון במקומי.
רוני בר-און: אני בא, שוטח את טענותיי והולך לדרכי.
רוני בר-און: וכך אכן היה.
רוני בר-און: ואני מבין שאז התקיימה הצבעה והוכרעה כפי שהוכרעה.
רוני בר-און: וזאת הרביזיה.
רוני בר-און: אני רוצה להגיד אל"ף, את התקלה בזה שלא זומנתי לדיון אתמול אחר הצהריים, בי"ת, אני רואה תקלה קשה ביותר שמרגע שהוחלט שאני זכאי לטעון את טענותיי, אל נעצר התהליך לגופו של עניין, ולא אמרו לוועדת החוקה – תעצרי, עד שנכריע פה.
רוני בר-און: לזה היה פתרון אחר, לקרוא לי הנה ב-8 או בחמישה ל-8 או ב-10 ל-8, או ב-5 ל-8, ולשמוע אותי ולדרוס את הבקשה שלי כפי שמן הסתם ייעשה בעוד כמה דקות, ולעבור לוועדת החוקה ואז כל העסק מתנהל "דבר דבור על אופניו" ולא נמצאה תקלה לפני עבודת הכנסת.
רוני בר-און: אני אומר ביושר ובאמת מתוך היכרות עם חבר הכנסת לוין ומתוך הערכה רבה אליו: קשה בעיניי התוצאה הספציפית במקרה הזה שמי שדן בבקשתי כיושב ראש ועדת הכנסת הוא במקרה חבר הכנסת יריב לוין, קשה בעיניי התוצאה, באמת קשה, כאשר יושב ראש ועדת הכנסת שדן בשאלת הפורום הנאות על פי בקשתי צריך להחליט האם יושב ראש ועדת החוקה שדן בחוק לגופו אבל גם הוא יריב לוין, וכולם דנים בשאלה של חוק שהיוזם שלו, כמה מפתיע, הוא גם יריב לוין.
רוני בר-און: זו, בעניי, תוצאה לא פשוטה.
רוני בר-און: אני פונה אל השכל הישר שלכם - -
יריב לוין: עכשיו תסביר לנו למה אתה סבור שזה צריך להיות בוועדה לענייני ביקורת המדינה.
רוני בר-און: בהינתן שאני קורא את ההתרשמות שלי גם מעמדתם המאד מאד נחרצת של מגישי ההצעה, שחלקם חברי הוועדה – שכחתי לציין עוד דבר, שבשבוע שעבר כשהתחילה כל התהלוכה הזו, של החוקים, באקראי לגמרי עברתי במליאה.
רוני בר-און: מולי חלף חבר הכנסת אלקין וכשהוא חולף מולי החושים שלי מתחדדים, בעיקר חוש השמיעה שבעוונותיי כבר הולך וקהה – ופתאום שמעתי הודעה של חבר הכנסת יריב לוין, כיושב ראש ועדת הכנסת, על חילופי גברי בוועדת החוקה, שחבר הכנסת לוין מחליף את חבר הכנסת - -
יריב לוין: לא, שמת לב - -
רוני בר-און: כשראיתי את החיוך של חבר הכנסת אלקין כאשר הוא ראה ששמעתי את זה, הבנתי שצריך לחשוב על זה עוד פעם, ואז הבנתי.
זאב אלקין: אז תספר את הנכון - ניגשתי אליך, הפניתי את תשומת לבך.
זאב אלקין: כמו שאתה מכיר אותנו, שום דבר לא קורה במקרה.
רוני בר-און: אתה יודע שאני שמעתי, ואמרת לי - - "אתה היחיד שמבין את זה".
רוני בר-און: זה בדיוק מה שאמרת לי.
רוני בר-און: אני חשבתי שזה מה שנקרא כדי ליצור את האינקוויזיציה הראויה אם יעבור חוק השימוע, רחמנא ליצלן.
רוני בר-און: בינתיים אני שומע שאתם לא מעבירים את חוק, אני מברך אתכם על זה.
רוני בר-און: הנקודה היא – אני חושב שוועדת החוקה מתנהלת במעטפת של קמפיין שתכליתו היא אחת.
רוני בר-און: הדברים ברורים, הדברים גלויים – כיצד כדאי קצת לשחרר מעולה כדי שהנראות או מראית העין של תהליך החקיקה המבוקר, הרציני, האחראי, יעבור למקום אחר.
רוני בר-און: אני אציע לך עוד רעיון שבאמת חשבתי שאני אשתמש בו.
רוני בר-און: מכיוון שזה באמת החלטה הייתי אומר די דרמטית במהלך היחסים בין הכנסת לבין לשכת עורכי הדין, ואני לא אחזור על זה כאן, בהתנגדות שלי לחוק במליאה, מכיוון שמבקר המדינה מוזמן דרך קבע לישיבות הוועדה לענייני ביקורת המדינה, היינו מקיימים את הדיון הזה תחת עינו הפקוחה, החשובה, הראויה.
רוני בר-און: יכול להיות שזה היה תורם לאיכות הדיון ואולי אפילו לתוצאה הסופית.
רוני בר-און: הטענה שלי כרגע היא, שוב – שכל המהלך - - -
יריב לוין: זה הובן, הובן בצורה הכי ברורה.
יריב לוין: כם אני רק אעדכן – לפחות את הדברים כפי שאני רואה אותם מנקודת מבטי.
יריב לוין: קודם כל, הודעה על הדיון נמסרה, כמובן, לחברי סיעת "קדימה", לרבות למזכירות הסיעה.
יריב לוין: לישיבה עצמה הופיעו כאן מחליפים של חברי הוועדה, כלומר, דבר זה היה ידוע.
יריב לוין: מדוע לא פנו בסיעתך אליך קודם כל, והציעו לך להחליף את החברים, זו בהחלט שאלה מעניינת, אבל היא לא בשליטתנו כאן.
רוני בר-און: הדיון המקורי - -
יריב לוין: הודעתך הגיעה, ותבדוק מי היה כאן בדיון המקורי מתוך סיעתך.
יריב לוין: הבקשה של חבר הכנסת בר-און התקבלה אצלי בשעה 7 וחצי בערב, כפי שאמרתי וכפי שעלה גם מנוסח הבקשה שלו.
יריב לוין: לא היתה שום חובה לקבל אותה.
יריב לוין: למרות זאת מצאתי לנכון לקבל אותה - -
רוני בר-און: אני חשבתי שיש חובה בתקנון.
יריב לוין: אז אני חשבתי אחרת.
יריב לוין: בכל מקרה, הדבר הזה הצריך, מטבע הדברים זה לא הדבר היחיד שעשיתי באותו לילה – זה הצריך ממני וגם ממנהלת הוועדה ואנשים אחרים להישאר כאן כמעט עד חצות כדי לפתור את הנושא ולהביא להסדר שיאפשר לקיים ישיבה באופן תקין ומסודר, וכך אכן עשינו.
יריב לוין: לצערי הודיע לנו העוזר שלך, נדמה לי שזה היה בשעה 23:00 שאנחנו אמנם יושבים על מדוכת בקשתך ועושים הכל על מנת לארגן ישיבה, ואנחנו יכולים להישאר ערים אבל הוא סוגר את הטלפון.
יריב לוין: אני לא נכנס לעניין הזה.
יעקב כץ: מי זה?
יריב לוין: העוזר של חבר הכנסת בר-און.
יריב לוין: שלא נטריד אותו אחרי שעה מסוימת כאשר אנחנו יושבים על מדוכת הבקשה שהגשת.
יריב לוין: לכן, ראיתם את ההודעה ב-6 בבוקר למרות שאנחנו שלחנו אותה, כמובן, בלילה, וגם יותר מהודעה אחת.
יריב לוין: מעבר לזה, ההסדר שנעשה על מנת לא לסכל את קיום הדיון שנקבע בוועדת החוקה ועל מנת לא לקיים הצבעה בשעה בלתי סבירה ובלתי שגרתית של רבע לשמונה או שמונה, לפני הדיון בוועדת החוקה, אני חשבתי שיותר נכון ויותר טוב, וכך גם קיבלתי אישור מלא מהייעוץ המשפטי של הכנסת לעניין הזה, לקיים את ההצבעה הזו, לקיים את הדיון הזה לאחר סיום הישיבה בוועדת החוקה, חוק ומשפט, תוך שהודעתי, הן בפתח הישיבה בוועדת החוקה והן לעוזר שלך, חבר הכנסת בר-און, שישנה התחייבות שככל שכאן יוחלט להעביר אתה דיון לוועדה בראשותך, ועדת הכנסת תעביר אותו והדיון בוועדת החוקה משכך לא יכבול אותך בשום דרך שהיא, לרבות - -
יריב לוין: חבר הכנסת מולה, זה לא דיון.
יריב לוין: וההערה האחרונה – אין שום מניעה ושום בעיה, לא תקנונית ולא אחרת, עם מצב שבו אני מחליף יושב ראש ועדת החוקה מה גם שהקפדנו שיושב ראש ועדת החוקה הוא זה שינהל את ההצבעה בוועדת החוקה, אם כי גם זה לא היינו חייבים לעשות, אבל סברנו כי כך נכון וכך עשינו.
יריב לוין: לפיכך, בנסיבות האלה, אני מעמיד את הרביזיה להצבעה.
שלמה מולה: אבל אדוני היושב ראש, כשהפניתי אליך שאלה - -
יריב לוין: זו בקשת רביזיה, זה לא דיון.
רוני בר-און: שאלתי אותך אם אני יכול להצביע .
יריב לוין: התשובה - כן.
יריב לוין: אני אקיים אפילו הצבעה שמית כדי שהדברים יהיו מלאים וברורים.
יריב לוין: הצבעה בעד בקשת הרביזיה – בעד, מי שנגד הוא בעד השארת הדיון בוועדת החוקה.
יריב לוין: יריב לוין – נגד זאב אלקין – נגד אופיר אקוניס – נגד אורי אורבך – נגד שלמה מולה – בעד במקום חברת הכנסת רוחמה אברהם בלילא – חבר הכנסת בר-און – בעד יואל חסון – בעד דורון אביטל במקום חבר הכנסת אילן גילאון - בעד דוד רותם - נגד רוברט אילטוב - נגד חבר הכנסת בן סימון, במקום חבר הכנסת איתן כבל - בעד עינת וילף - בעד אברהם מיכאלי - נגד נסים זאב – נגד אורי מקלב – נגד אמד טיבי אינו נוכח ציון פיניאן - נגד אם כן, 10 נגד 6 בעד, הרביזיה נדחתה.
יריב לוין: לפיכך, ועדת החוקה, חוק ומשפט יכולה להניח את החוק על שולחן הכנסת - - כפי שתמצא לנכון.
זאב אלקין: בוקר טוב, אני פותח את ישיבת ועדת הכנסת בעקבות פנייה שהתקבלה מיושב ראש ועדת החוקה.
זאב אלקין: בדיון לגבי הצעת חוק תקופת כהונה מזערית כתנאי לבחירת נשיא בית המשפט העליון נטענה טענה על נושא חדש.